दूई चाल्ली दी अनियंत्रित प्रेक्षण पद्धति च बी शोधकर्ता अपने शोध समस्या विषयक समाज च रौह्‌न्दा ऐ। उ’न्दें धार्मक पक्ख, सांस्कृंतक, आर्थिक, राजनैतिक आदी जीवन दे सभनें पक्खें दा आपूं जायजा लैदा ऐ पर फर्क छड़ा इन्ना ऐ जे उस समाज दियें गतिविधियें च आपू भागीदार नेई बनदा। जि’यां कमल पानियै च रौह‌्न्दे होई बी पानी थमां बेलाग होंदा ऐ इ’यां गै शोधकर्ता बी उस समाज दे लोकें दी रैह‌्त-बहै्‌त गी तटस्थ भाव कन्नै दिखदा ऐ, उसदा अध्ययन करदा ऐ। पर, इस चाल्ली दी पद्धति संभव नेई। की जे कुसै परिवार दे सम्पर्क च आए बिजन उस समाज विशेश दियें गतिविधियें गी बड़ी करीबी कन्नै दिक्खेआ नेई जाई सकदा ऐ ते जेकर अपने कम्मै दी खातर कुसै परिवार कन्नै सम्पर्क बनाया जन्दा तां कुदरती ऐ जे उस परिवार दे किश लोकें कन्नै रागात्मक सरबन्ध बनी जन्दे न ते फ्ही ‘कमल ते पानी’ आह‌्ली तटस्थता ते बेलागपुने दा भाव कायम नेईं रे’ई सकदा।